SENTENZA TAL-QORTI ĠENERALI (Awla tal-Appell)

9 ta’ Diċembru 2010

Kawża T-526/08 P

Il-Kummissjoni Ewropea

vs

Guido Strack

“Appell — Appell inċidentali — Servizz pubbliku — Uffiċjali — Reklutaġġ — Avviż ta’ pożizzjoni vakanti — Ċaħda ta’ kandidatura — Ħatra għal pożizzjoni ta’ kap ta’ diviżjoni — Rikors għal annullament — Ammissibbiltà — Interess ġuridiku — Rikors għad-danni — Danni morali”

Suġġett: Appell mis-sentenza tat-Tribunal għas-Servizz Pubbliku tal-Unjoni Ewropea (It-Tieni Awla) tal-25 ta’ Settembru 2008, Strack vs Il-Kummissjoni (F-44/05, ĠabraSP p. I-A-1-303 u II-A-1-1609), intiż għall-annullament parzjali ta’ din is-sentenza. Appell inċidentali ppreżentat minn G. Strack.

Deċiżjoni: Il-punti 1, 2, 3, 5 u 6 tad-dispożittiv tas-sentenza tat-Tribunal għas-Servizz Pubbliku tal-Unjoni Ewropea (It-Tieni Awla) tal-25 ta’ Settembru 2008, Strack vs Il-Kummissjoni (F-44/05), huma annullati. Il-kumplament tal-appell inċidentali huwa miċħud. Il-kawża hija rrinvijata lit-Tribunal għas-Servizz Pubbliku sabiex tingħata deċiżjoni dwar it-talbiet għall-annullament tad-deċiżjoni li taħtar lil A. fil-pożizzjoni ta’ kap tad-diviżjoni “Sejħiet għal offerti u kuntratti” tal-Uffiċċju tal-Pubblikazzjonijiet Uffiċjali tal-Komunitajiet Ewropej u tad-deċiżjoni li tiċħad il-kandidatura ta’ Guido Strack għal din l-istess pożizzjoni, dwar it-talbiet għall-kumpens għad-dannu morali allegatament subit minn G. Strack, li jammonta għal EUR 2 000, kif ukoll dwar l-ispejjeż. L-ispejjeż huma rriżervati.

Sommarju

1. Appell — Interess ġuridiku — Eżami ex officio mill-Qorti Ġenerali

(Statut tal-Qorti tal-Ġustizzja, Anness I, Artikolu 10)

2. Uffiċjali — Rikors — Interess ġuridiku — Rikors ippreżentat kemm kontra ċ-ċaħda ta’ kandidatura għal pożizzjoni vakanti kif ukoll kontra l-ħatra ta’ uffiċjal ieħor — Evalwazzjoni globali u unika tal-interess ġuridiku fil-każ ta’ deċiżjonijiet li ma jistgħux jiġu mifruda minn xulxin

(Regolamenti tal-Persunal, Artikoli 90 u 91)

3. Uffiċjali — Rikors — Talba għad-danni marbuta ma’ talba għal annullament

(Regolamenti tal-Persunal, Artikoli 90 u 91)

4. Uffiċjali — Rikors — Rikors għad-danni — Annullament tal-att illegali kkontestat — Kumpens għad-danni morali li fil-prinċipju huwa adegwat u komplut

(l-ewwel paragrafu tal-Artikolu 233 KE; Regolamenti tal-Persunal, Artikoli 90 u 91)

5. Uffiċjali — Rikors — Interess ġuridiku — Rikors kontra ċ-ċaħda ta’ kandidatura għal pożizzjoni vakanti

(l-ewwel paragrafu tal-Artikolu 233 KE; Regolamenti tal-Persunal, Artikoli 53 u 78)

6. Uffiċjali — Rikors — Ġurisdizzjoni tal-qorti Komunitarja — Rapport tal-imġieba ta’ parti lill-awtoritajiet kriminali kompetenti — Nuqqas ta’ ġurisdizzjoni

7. Uffiċjali — Rikors — Rikors għad-danni — Komunikazzjoni tardiva ta’ deċiżjoni li tikkawża preġudizzju — Żball tal-amministrazzjoni

(Regolamenti tal-Persunal, Artikoli 90 u 91)

8. Uffiċjali — Rikors — Rikors għad-danni — Annullament tal-att ikkontestat li ma jiżgurax il-kumpens adegwat tad-dannu morali — Dannu morali kkawżat minn preġudizzju għall-unur tal-uffiċjal, għad-dinjità tiegħu, għall-istima fih innifsu jew għar-reputazzjoni tiegħu

(Regolamenti tal-Persunal, Artikoli 90 u 91)

1. Il-Qorti Ġenerali tista’ tqajjem ex officio n-nuqqas ta’ interess ġuridiku ta’ parti sabiex din tkompli appell minħabba fatt li seħħ wara s-sentenza tat-Tribunal għas-Servizz Pubbliku u li jkun ta’ natura tali li jneħħi n-natura dannuża tagħha għall-appellant u tista’ tiddikjara li ma hemmx lok li tingħata deċiżjoni fl-appell għal din ir-raġuni. Fil-fatt, l-eżistenza ta’ interess ġuridiku tal-appellant tippresupponi li l-appell jista’, permezz tar-riżultat tiegħu, joħloq benefiċċju lil min iressqu.

(ara l-punt 44)

Referenza: Il-Qorti tal-Ġustizzja 19 ta’ Ottubru 1995, Rendo et vs Il-Kummissjoni, C-19/93 P, Ġabra p. I-3319, punt 13; Il-Qorti tal-Ġustizzja 25 ta’ Jannar 2001, Lech-Stahlwerke vs Il-Kummissjoni, C 111/99 P, Ġabra p. I-727, punt 18; Il-Qorti Ġenerali 28 ta’ Ġunju 2005, Ross vs Il-Kummissjoni, T-147/04, ĠabraSP p. I-A-171 u II-771, punt 25, u l-ġurisprudenza ċċittata

2. Fil-każ ta’ rikors ippreżentat minn uffiċjal taħt l-Artikoli 90 u 91 tar-Regolamenti tal-Persunal, intiż għall-annullament ta’ deċiżjoni li tiċħad il-kandidatura tiegħu u ta’ deċiżjoni li taħtar lil uffiċjal ieħor għall-pożizzjoni mixtieqa, l-interess tar-rikorrent li jikseb l-annullament ta’ dawn id-deċiżjonijiet għandu jiġi evalwat b’mod globali u uniku jekk iż-żewġ deċiżjonijiet ma jkunux jistgħu jiġu mifruda minn xulxin. Jikkostitwixxi żball ta’ liġi l-fatt li l-interess ġuridiku tal-uffiċjal li jitlob l-annullament tad-deċiżjoni li tiċħad il-kandidatura jiġi evalwat b’mod speċifiku u distint mill-interess ġuridiku tiegħu li jitlob l-annullament tad-deċiżjoni tal-ħatra.

(ara l-punti 45 u 46)

Referenza: Il-Qorti tal-Ġustizzja 28 ta’ Settembru 1983, Angelini vs Il-Kummissjoni, 131/82, Ġabra p. 2801, konklużjonijiet tal-Avukat Ġenerali F. Mancini, p. 2820, u l-ġurisprudenza ċċitata; Il-Qorti tal-Ġustizzja 7 ta’ Ġunju 2007, Wunenburger vs Il-Kummissjoni C-362/05 P, Ġabra p. I 4333, punt 46

3. Meta s-suġġetti tat-talbiet għal annullament u għal kumpens jikkoinċidu, sabiex tiġi evalwata l-legalità tal-aġir allegat fil-konfront ta’ istituzzjoni fil-kuntest tat-talba għad-danni huwa meħtieġ li ssir referenza għall-motivi u għall-argumenti invokati insostenn tat-talba għall-annullament tad-deċiżjonijiet ikkontestati.

Sa fejn is-suġġett tat-talba għal annullament ikun jikkoinċidi ma’ dak tat-talba għad-danni, iċ-ċaħda tat-talba għal annullament bħala inammissibbli, minħabba n-nuqqas ta’ interess ġuridiku tar-rikorrent, ma għandhiex l-effett li ċċaħħad lill-qorti tal-Unjoni mill-possibbiltà li tirreferi, jekk ikun il-każ, għall-motivi u l-argumenti invokati insostenn tagħha sabiex tevalwa l-legalità tal-aġir allegat fil-konfront tal-istituzzjoni fil-kuntest tat-talba għad-danni.

(ara l-punt 50)

Referenza: Il-Qorti Ġenerali, 31 ta’ Jannar 2007, C vs Il-Kummissjoni, T-166/04, ĠabraSP p. I-A-2-9 u II-A-2-49, punt 29

4. Fid-dawl tal-obbligu tal-Awtorità tal-Ħatra li tadotta l-miżuri għall-implementazzjoni ta’ sentenza, obbligu li jirriżulta mill-ewwel paragrafu tal-Artikolu 233 KE, l-annullament ta’ att tal-amministrazzjoni kkontestat minn uffiċjal, fih innifsu, jidher li huwa rimedju adegwat u, fil-prinċipju, huwa biżżejjed għal kull dannu morali li dan l-uffiċjal jista’ jkun sofra, sakemm dan ma jurix li sofra dannu morali separat mill-illegalità li hija l-bażi tal-annullament u li ma jistax ikun kompletament ikkumpensat permezz ta’ dan l-annullament.

(ara l-punti 58 u 99)

Referenza: Il-Qorti tal-Ġustizzja 7 ta’ Frar 1990, Culin vs Il-Kummissjoni, C-343/87, Ġabra p. I-225, punti 26 sa 29; Il-Qorti Ġenerali 6 ta’ Ġunju 2006, Girardot vs Il-Kummissjoni, T-10/02, ĠabraSP p. I-A-2-129 u II-A-2-609, punt 131; C vs Il-Kummissjoni, iċċitata iktar ’il fuq, punti 69 sa 73

5. Uffiċjal b’invalidità permanenti totali li jiġi obbligat jirtira taħt l-Artikoli 53 u 78 tar-Regolamenti tal-Persunal jinsab f’sitwazzjoni riversibbli minħabba li jista’, xi darba, jerġa’ jibda jaqdi d-dmirijiet tiegħu fi ħdan istituzzjoni Komunitarja. L-evoluzzjoni tas-sitwazzjoni tiegħu fi ħdan l-istituzzjonijiet hija suġġetta għall-persistenza tal-kundizzjonijiet li kienu ġġustifikaw din l-invalidità, persistenza li tista’ tiġi vverifikata f’intervalli regolari.

Tali uffiċjal iżomm interess li jitlob, fil-kuntest tal-proċedura ta’ għażla sabiex timtela pożizzjoni vakanti, li fiha ġie ammess jipparteċipa, l-annullament tad-deċiżjoni li tiċħad il-kandidatura tiegħu u tad-deċiżjoni li taħtar kandidat ieħor, sabiex b’hekk ikun jista’ jkompli jinvoka pretensjoni, fil-każ ta’ integrazzjoni mill-ġdid, fir-rigward tal-pożizzjoni inkwistjoni jew sempliċement sabiex, f’dan il-każ, jiġi evitat li fil-futur jiġu repetuti l-allegati illegalitajiet, li jaffettwaw il-modalitajiet tal-proċedura tal-għażla, fil-kuntest ta’ proċedura simili li jaf jipparteċipa fiha. Tali interess ġuridiku jirriżulta mill-ewwel paragrafu tal-Artikolu 233 KE, li permezz tiegħu l-istituzzjonijiet li minnhom joħroġ l-att anullat huma meħtieġa li jieħdu l-miżuri meħtieġa sabiex tiġi implementata s-sentenza.

Dan jista’ jkun differenti biss f’ċerti każijiet speċifiċi fejn mill-eżami tas-sitwazzjoni konkreta tal-uffiċjal li jkun iddikjarat fi stat ta’ invalidità jirriżulta li dan l-uffiċjal ikun f’pożizzjoni fejn ma jkunx għadu jista’, xi darba, jerġa’ jibda jaqdi d-dmirijiet tiegħu fi ħdan istituzzjoni, fid-dawl, pereżempju, tas-sejbiet tal-Kumitat tal-Invalidità responsabbli għar-reviżjoni tas-sitwazzjoni ta’ invalidità tiegħu fejn jirriżulta li l-patoloġija li kkawżat l-invalidità hija ta’ natura fissa u li għalhekk ebda eżami mediku ta’ reviżjoni ma huwa ser ikun meħtieġ, jew tad-dikjarazzjonijiet tal-uffiċjal ikkonċernat li minnhom jirriżulta li, fi kwalunkwe każ, dan ma huwiex ser jerġa’ jaqdi d-dmirijiet tiegħu fi ħdan istituzzjoni.

(ara l-punti 69 sa 71)

Referenza: Wunenburger vs Il-Kummissjoni, iċċitata iktar ’il fuq, punti 50 u 51, u l-ġurisprudenza ċċitata; Il-Qorti tal-Ġustizzja 22 ta’ Diċembru 2008, Gordon vs Il-Kummissjoni, C-198/07 P, Ġabra p. I-10701, punti 46 u 47; Ross vs Il-Kummissjoni, iċċitata iktar ’il fuq, punti 9 u 32; Il-Qorti Ġenerali 12 ta’ Settembru 2007, Combescot vs Il-Kummissjoni, T-250/04, ĠabraSP p. I-A-2-191 u II-A-2-1251, punti 27 u 29

6. Ir-regoli li jirregolaw il-proċedura quddiem it-Tribunal għas-Servizz Pubbliku ma jipprovdux rimedju legali li jippermetti lil parti f’kawża mressqa quddiemu tressaq talba inċidentali sabiex it-Tribunal għas-Servizz Pubbliku jikkonstata li l-aġir adottat matul il-proċedura mill-parti l-oħra f’dik l-istess kawża jista’ jiġi kkunsidrat li huwa aġir kriminali, sabiex jiddeċiedi li dan l-aġir għandu jiġi rrapportat lill-awtoritajiet kriminali kompetenti u sabiex jagħmel ilment ma’ dawn tal-aħħar, u li jobbligah, a fortiori, li jiddeċiedi dwar dan taħt piena li jwettaq inġustizzja. Dan huwa bla ħsara għall-possibbiltà li l-parti li tikkunsidra li hija vittma ta’ dan l-aġir titlob lit-Tribunal għas-Servizz Pubbliku, taħt is-setgħa li dan igawdi taħt l-Artikolu 30(4) tar-Regoli tal-Proċedura tiegħu, sabiex ineħħi l-immunità li jgawdu minnha r-rappreżentanti tal-partijiet li jidhru quddiemu, fir-rigward tal-kliem li jingħadu quddiemu u fir-rigward tal-kitbiet prodotti dwar il-kawża jew dwar il-partijiet, u dan sabiex b’hekk tkun tista’ tressaq dan l-aġir quddiem l-awtoritajiet kriminali kompetenti.

Ir-regoli li jirregolaw il-proċedura quddiem il-Qorti Ġenerali fir-rigward ta’ appell minn deċiżjoni tat-Tribunal għas-Servizz Pubbliku lanqas ma jipprovdu rimedju legali li jippermetti lil parti fil-proċedura tal-ewwel istanza tressaq talba quddiemha sabiex tikkonstata li l-aġir adottat, fl-ewwel istanza, mill-parti l-oħra fil-proċedura jista’ jiġi kkunsidrat li huwa aġir kriminali u sabiex tiddeċiedi li tirrapporta dan l-aġir lill-awtoritajiet kriminali kompetenti. Bl-istess mod, a fortiori, dawn ir-regoli ma jobbligawhiex tieħu deċiżjoni fuq tali talba, taħt piena li twettaq inġustizzja.

(ara l-punti 82 u 124)

7. Dewmien fit-tul mill-amministrazzjoni fit-teħid jew fil-komunikazzjoni ta’ deċiżjoni li tikkawża preġudizzju ma jikkostitwixxix, fih innfisu, fir-rigward tal-uffiċjal ikkonċernat, att li jikkawża preġudizzju u li jista’ jiġi annullat, iżda jikkostitwixxi żball tal-amministrazzjoni li jista’ jikkawża, lil dak l-uffiċjal, dannu morali meta din iċ-ċirkustanza toħloqlu stat ta’ inċertezza jew ta’ tħassib fir-rigward tar-rikonoxximent tad-drittijiet tiegħu u fir-rigward tal-futur professjonali tiegħu.

(ara l-punt 103)

Referenza: Il-Qorti Ġenerali 12 ta’ Diċembru 2000, Hautem vs BEI, T-11/00, Ġabra p. II-4019, punt 51, u l-ġurisprudenza ċċitata; Il-Qorti Ġenerali 8 ta’ Diċembru 2005, Rounis vs Il-Kummissjoni, T-274/04, ĠabraSP p. I-A-407 u II-1849, punt 51, u l-ġurisprudenza ċċitata; Il-Qorti Ġenerali 20 ta’ Novembru 2007, Ianniello vs Il-Kummissjoni, T-308/04, ĠabraSP p. I-A-2-215 u II-A-2-1405, punt 100, u l-ġurisprudenza ċċitata

8. L-evalwazzjonijiet espliċitament negattivi tal-kapaċitajiet professjonali jew l-akkużi serji magħmula pubblikament kontra uffiċjal, f’att li jikkawżalu preġudizzju jew fil-kuntest ta’ proċedura li twassal għal att bħal dan, jistgħu jikkawżaw, lil dak l-uffiċjal, dannu morali distint minn dan l-att meta dawn jippreġudikaw l-unur tiegħu, id-dinjità tiegħu, l-istima fih innifsu jew ir-reputazzjoni tiegħu.

(ara l-punt 108)

Referenza: Culin vs Il-Kummissjoni, iċċitata iktar ’il fuq, punti 27 sa 29; Il-Qorti Ġenerali 10 ta’ Ġunju 2004, François vs Il-Kummissjoni, T-307/01, Ġabra p. II-1669, punt 110